പട്ടികജാതി വിഭാഗ പുനരധിവാസം: ഫ്ളാറ്റുകള് അനുവദിക്കുന്പോള് വാദം പരിഗണിക്കണമെന്ന് ഹൈക്കോടതി കൊച്ചി: പട്ടികജാതി വിഭാഗക്കാരെ പുനരധിവസിപ്പിക്കാന് നിര്മിച്ച ഫ്ളാറ്റുകള് അനുവദിക്കുന്പോള് കോട്ടയം മുള്ളങ്കുഴി സ്വദേശികളായ വീരലക്ഷ്മി, മുനിയമ്മ, മാടത്തി എന്നിവരുടെ അവകാശവാദങ്ങള് കൂടി പരിഗണിക്കണമെന്ന് ഹൈക്കോടതി കോട്ടയം നഗരസഭയ്ക്ക് നിര്ദേശം നല്കി. ഫ്ളാറ്റുകള് തങ്ങള്ക്കുകൂടി അനുവദിക്കണമെന്ന് ആവശ്യപ്പെട്ട് ഇവര് നല്കിയ ഹര്ജിയില് ജസ്റ്റീസ് ടി.ആര്. രവിയാണ് ഇടക്കാല ഉത്തരവു നല്കിയത്. ഫ്ളാറ്റ് അനുവദിച്ച് കൊടുക്കുന്നതില് അന്തിമ തീരുമാനമെടുക്കാന് ഹര്ജിക്കാരടക്കമുള്ളവരുടെ വാദങ്ങള് കേള്ക്കണമെന്നും നിര്ദേശിച്ചിട്ടുണ്ട്. കോട്ടയം മുള്ളങ്കുഴിയില് പട്ടികജാതിക്കാരുടെ ഫ്ളാറ്റുകള് വാസയോഗ്യമല്ലാത്തവിധം നശിച്ചു തുടങ്ങിയതോടെയാണ് ഇവരെ പുനരധിവസിപ്പിക്കാന് അധികൃതര് ഫ്ളാറ്റ് നിര്മിക്കുന്നത്. പുനരധിവസിപ്പിക്കപ്പെടേണ്ട 33 കുടുംബങ്ങളില് ഹര്ജിക്കാരും ഉള്പ്പെടുന്നുണ്ട്. എന്നാല് 24 ഫ്ളാറ്റുകള് മാത്രമാണു പൂര്ത്തിയായത്. ഈ സാഹചര്യത്തില് നറുക്കെടുപ്പിലൂടെയാണ് ഗുണഭോക്താക്കളെ തെരഞ്ഞെടുത്തതെന്നും കോട്ടയം നഗരസഭ വിശദീകരിച്ചു. എന്നാല്, മതിയായ അര്ഹതയുണ്ടായിട്ടും തങ്ങളെ ഒഴിവാക്കിയത് ഉചിതമല്ലെന്നാണ് ഹര്ജിക്കാര് വാദിച്ചത്. ഫ്ളാറ്റ് ലഭിച്ചവരില് മൂന്നു പേര്ക്ക് മറ്റു ഭൂമിയുണ്ടെന്ന ആരോപണത്തെത്തുടര്ന്ന് ഇവര്ക്ക് കാരണം കാണിക്കല് നോട്ടീസ് നല്കിയിട്ടുണ്ടെന്നും ഇതു തെളിഞ്ഞാല് മൂന്നു ഫ്ളാറ്റുകള് ഹര്ജിക്കാര്ക്ക് അലോട്ട് ചെയ്യാമെന്നും നഗരസഭ വിശദീകരിച്ചു. തുടര്ന്നാണ് ഇവരുടെ വാദങ്ങള് പരിഗണിക്കാന് ഹൈക്കോടതി നിര്ദേശിച്ചത്.